FUONJI 9
Pecho Mewin Nyalo Nedi Bed’iye Kisangala?
1. Iraŋo nywomirok i chik kelo kisangala i pecho?
Wach maber wok bongi Jehova Were “majakisangala,” ma mito ni pechin wobed’iye kisangala. (1 Timotheyo 1:11, NW) Go amochako ri ji chan ma nywomirok. Nywomirok mayere i chik kelo kisangala i pecho rupiri konyo jonywol kuro kodi pidho nyidhindho pajo maber. Jokristo joripo winjo chik maradechi ma jobed’iye ma mako kwoŋ ndiko nywomirok pajo i chik.
Were tero nedi nywomirok? Go mito ni nywomirok wobedi i dyer jachwo kodi dhako, aka jokiri joweyere. Jehova kimiti jotimi chot. (Joebrania 13:4) Go kimiti dhano ‘woryemi chiege.’ (Malachi 2:16, NW) Kwanyo woko, Were yeyo dhano eye i nywomirok to nywomere gi ŋatman ka nyawote otimo chot.
2. Jachwo kodi chiege joripo tiyere nedi?
Jehova ochweyo chwo gi mon jowokonyere i nywomirok pajo. (Mathayo 19:4, 5) Jachwo amobedo jatel ma pecho, aka go ripo limo ri jopecho pere gikipiny ma mitere i pecho gi fuonjo jo gima mako kwoŋ Were. Go ripo maro chiege. Jachwo kodi chiege joripo marere kodi miyere wor. Rupiri jachwo gi chiege jobedo ji ma joni gi recho, ka jomito limo kisangala i pecho pajo, kis dhano ripo fuonjere chwako ri nyawote.
3. Wiripere pokirok ka nywomirok mewin ongoy’iye kisangala?
Ka wilimo teko i nywomirok mewin, kis dhano ripo timo gima nyalere jye nyutho nyawote mar. (1 Jokorinthya 13:4, 5) Wach pa Were kinyuthi ni pokirok amobedo nger ma chowo teko ma winigine i nywomirok mewin.
4. Nyithindho, aŋo ma Were mito ri win?
Jehova mito wilimi kisangala i kwo. Jehova miyo win soye, ryeko maber manyalo konyo win. Go mito wiwinji jonywol mewin winyali limo kisangala. (Jokolosai 3:20) Kendo Jehova mito ni wilimi kisangala mawok kwoŋ timo gikipiny ma go kodi Wuode jomito.
5. Jonywol, winyalo konyo nedi nyithindho mewin limo kisangala?
Wiripo tiyo gi men winyali limo ri nythindho mewin chiemo, kanindo, kodi nangin. (1 Timotheyo 5:8) To ka wimito nyithindho mewin jolimi kisangala, wiripo kir fuonjo jo gikipiny ma mako kwoŋ Were. (Chik 6:4-7) Jolamaro Were ka wiketho ri jo giranena maber. Ka wifuonjo nyithindho mewin munyo wioro Wach pa Were, jolabedo gi kula maber.
Nyithindho jowinjo maber ka wifuoyo gikipiny mabeyo ma jotimo. Aka ber tiro jo jowonyali dongo gi kula maber. Ka witimo ameno, nyithindho mewin jokobedi gi kula marecho manyalo chowo kwoŋ jo syem. (Agecha 22:15) To kiber oro nge munyo wifuonjo nyithindho mewin.
Wajulizi pa Jehova jondiko kitawin makweth manyalo konyo jonywol kodi nyithindho. Ryeko jye manitye i kitawin no wok i Baibul.
lua_Latn luo_Latn luo_Latn luo_Latn luo_Latn luo_Latn luo_Latn war_Latn luo_Latn kab_Latn luo_Latn luo_Latn luo_Latn luo_Latn luo_Latn